लोकसभा चुनाव 2019: इस कारण दिल्ली में नहीं हुआ 'आप'-कांग्रेस का गठबंधन, राहुल गांधी ने बताई वजह  
दिल्ली में आप-कांग्रेस साथ नहीं लड़ेगी चुनाव
राहुल गांधी ने गठबंधन नहीं करने की बताई वजह
राहुल बोले- डीपीसीसी 'आप' से गठबंधन को तैयार नहीं
राहुल गांधी ने एक सवाल के जवाब में कहा, 'महाराष्ट्र, तमिलनाडु और झारखंड में हमारा गठबंधन तय हैं. दिल्ली में हमारी पार्टी गठबंधन के खिलाफ है और इसको लेकर सर्वसम्मति है. बाकी जगहों पर कुल मिलाकर गठबंधन की बात पटरी पर है.' कांग्रेस अध्यक्ष के इस बयान से कुछ दिन पहले ही दिल्ली प्रदेश कांग्रेस कमेटी के वरिष्ठ नेताओं के साथ उनकी बैठक में यह फैसला हुआ था कि अरविंद केजरीवाल की पार्टी के साथ गठबंधन नहीं किया जाएगा.
पार्टी सूत्रों के मुताबिक कांग्रेस दिल्ली प्रभारी पीसी चाको और डीपीसीसी के पूर्व अध्यक्ष अजय माकन गठबंधन के पक्ष में थे, लेकिन पूर्व मुख्यमंत्री शीला दीक्षित एवं कई अन्य वरिष्ठ नेताओं ने इसका विरोध किया था. अधिकतर नेताओं की राय के मद्देनजर राहुल गांधी ने 'आप' के साथ गठबंधन नहीं करने पर सहमति जताई. महाराष्ट्र में राष्ट्रवादी कांग्रेस पार्टी के साथ कांग्रेस का गठबंधन लगभग तय है तो तमिलनाडु में द्रमुक और झारखंड में झामुमो के साथ उसका गठबंधन पक्का हो चुका है.